Ken brudet eo al levr skiant-faltazi-se, ma kave din em boa lennet anezhañ pa oan yaouank. Anat eo din n'em boa ket avat. N'em eus gwelet film ebet gant an anv-se kennebeut.  Ur romant  berr eo, hag a echu tre evel un danevell en un doare dic'hortoz. Amzer zo bet fellet din evit derc'hel soñj e oa gall Pierre Boulle : skrivañ a ra en un doare amerikan kentoc'h, gant frazennoù berr o vont d'ar pep retañ, pezh a ro pouez d'an istor ha n'eo ket d'ar yezh. Ur skritur sklaer ha plijus eo.  Koshaet en deus al levr un tammig dre ma klasker bremañ sevel romantoù skiant-faltazi skianteloc'h : hennezh zo c'hoazh eus ar mare ma konte kement ar faltazi hag ar skiant en arz-se ! mont a ra re skañv  pe re vuan gant traoù 'zo, evel deskadurezh "denel" gwreg an haroz er fin, n'eo ket gwall wirheñvel… pardonet e vez ar sioù bihan koulskoude, peogwir eo bev, leun ha ijin ha gwallzedennus ar skrid.  Disaliañ a ran an ambannadur 'm eus lennet, leun a fazioù galleg (Presses Pocket). N'eo ket an hini 'm eus lakaet da skeudenniñ ar pennad-mañ avat.